Source: https://www.kirkkojakaupunki.fi/-/vantaan-seurakunnat-jatti-kirkko-ja-kaupunki-sopimuksen-irtisanomisilmoituksen-jatkoneuvottelut-ovat-jo-alkaneet?redirect=%2Fuutiset-syote%3Fp_p_id%3Dcom_liferay_asset_publisher_web_portlet_AssetPublisherPortlet_INSTANCE_qNbuQVE7uZA6%26p_p_lifecycle%3D2%26p_p_state%3Dnormal%26p_p_mode%3Dview%26p_p_resource_id%3DgetRSS%26p_p_cacheability%3DcacheLevelPage
Timestamp: 2019-12-12 06:03:43+00:00
Document Index: 26360946

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

Vantaan seurakunnat jätti Kirkko ja kaupunki -sopimuksen irtisanomisilmoituksen – jatkoneuvottelut ovat jo alkaneet - Kirkko ja kaupunki
Vantaan seurakunnat jätti Kirkko ja kaupunki -sopimuksen irtisanomisilmoituksen – jatkoneuvottelut ovat jo alkaneet
Neljä kirkkovaltuuston jäsentä on tehnyt Helsingin hallinto-oikeudelle kirkollisvalituksen kokouksesta, jossa irtisanomisesta päätettiin.
08.08.2019 15:20
Kirkko ja kaupunki toimitus
Vantaan seurakuntien yhteinen kirkkovaltuusto päätti 4.6. irtisanoa yhteistyösopimuksen Kirkko ja kaupunki -median kanssa vuoden 2021 alusta. Irtisanomisilmoitus jätettiin 6. elokuuta.
Kirkko ja kaupunki -lehti jaetaan vantaalaisille normaalisti vuoden 2020 loppuun asti. Irtisanomispäätöksen mukaan Vantaan seurakunnat haluavat uudet neuvottelut Kirkko ja kaupunki -median kanssa jo nyt alkavana syksynä. Vantaan, Espoon ja Helsingin seurakuntien virkamiesjohto on käynnistänyt valmistelut uusien neuvottelujen aloittamiseksi jo kesäkuussa.
Kokouksesta, jossa irtisanomisesta päätettiin, on tehty kirkollisvalitus Helsingin hallinto-oikeudelle. Valituksen teki neljä Vantaan yhteisen kirkkovaltuuston jäsentä, jotka kuuluvat Tulkaa kaikki -liikkeeseen. Valitus koski kokouksen koollekutsumista ja sen myötä siellä tehtyjen päätösten lainmukaisuutta.
Valitus ei kuitenkaan sisällä pyyntöä täytäntöönpanokiellosta, jolloin valtuuston päätös irtisanomisesta on voimassa. Vantaan yhteinen kirkkovaltuusto antaa valituksesta lausunnon hallinto-oikeudelle.
Lähes 5 000 Kirkko ja kaupunki lehteä jaetaan myöhässä Länsi-Pasilassa ja Pohjois-Haagassa 29.8.2019
Espoon yhteinen kirkkoneuvosto keskusteli Kirkko ja kaupungin sopimuksesta – taustalla yhden jäsenen aloite 11.6.2019